ORDE do 7 de setembro de 2009 pola que se convocan subvencións para o desenvolvemento de programas para a educación familiar polas entidades locais de Galicia.
CONSELLERÍA DE TRABALLO E BENESTAR — III. OUTRAS DISPOSICIÓNS — 16/09/2009

O Estatuto de autonomía de Galicia, no seu artigo 27.23º, asígnalle á Comunidade Autónoma competencia exclusiva en materia de asistencia social.
A Lei 13/2008, do 3 de decembro, de servizos sociais establece, no seu artigo 53, que nos orzamentos xerais da comunidade autónoma se consignarán as cantidades necesarias para facer fronte ao cumprimento dos gastos derivados do exercicio das competencias da Xunta de Galicia en materia de servizos sociais, así como á súa participación no financiamento de servizos, programas e prestacións do sistema. Así mesmo, o artigo 54 expresa a obriga dos concellos de consignar nos seus orzamentos as cantidades necesarias para a creación, o mantemento, a xestión e o desenvolvemento dos servizos sociais da súa competencia.
A Consellería de Traballo e Benestar, de conformidade co establecido no artigo 34 da Lei 1/1983, do 22 de febreiro, reguladora da Xunta e da súa Presidencia, e co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia así como co Decreto 335/2009, do 11 de xuño, polo que se fixa a estrutura orgánica da Consellería de Traballo e Benestar, é o departamento da Xunta de Galicia ao cal lle corresponde o exercicio das competencias e funcións en materia de política de servizos sociais, sen prexuízo das competencias expresamente atribuídas a outras consellerías.
A Lei 3/1997, do 9 de xuño, galega da familia, da infancia e da adolescencia, establece, no seu artigo 15 a), como unha medida de prevención de posibles situacións de risco, o apoio á infancia e á adolescencia a través de medidas técnicas dirixidas a cubrir as necesidades básicas e a mellorar o contorno familiar.
A existencia dunha rede de profesionais que desenvolven os programas para a educación familiar nas entidades locais galegas ten un carácter estratéxico para as políticas públicas de familia, tanto polo labor de prevención como de orientación e asesoramento que prestan, rede coordinada pola Secretaría Xeral de Familia e Benestar, á que lle corresponde tamén o seguimento do programa, e segundo a distribución territorial, aos equipos de Tecendo redes sitos nas oficinas de Igualdade e Benestar do Consorcio Galego de Servizos de Igualdade e Benestar. A Xunta de Galicia, en consecuencia, mediante esta orde de subvencións apoia a existencia, mantemento e coordinación desta rede en cooperación coas entidades locais.
Esta orde adáptase ao disposto na Lei 38/2003, do 17 de novembro, xeral de subvencións (BOE do 18 de novembro), así como ao seu regulamento aprobado polo Real decreto 887/2006, do 21 de xullo (BOE do 25 de xullo) e, así mesmo, adáptase ao disposto na Lei 9/2007, do 13 de xuño, de subvencións de Galicia, e o seu regulamento aprobado polo Decreto 11/2009, do 8 de xaneiro, atendendo, en todo caso, aos principios de publicidade, transparencia, concorrencia, obxectividade, igualdade, non-discriminación, eficacia no cumprimento dos obxectivos fixados pola Administración da Xunta de Galicia e eficiencia na asignación e na utilización dos recursos públicos.
As subvencións que se establecen no articulado desta orde financiaranse con cargo á aplicación orzamentaria 48.02.312A.460.0, recollida na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, e o importe destinado a elas ascenderá a 1.197.500 euros, que poderá verse incrementado con outras achegas da Administración pública para o mesmo fin. Este incremento non suporá resolucións a novos beneficiarios.
Na súa virtude, en uso das facultades que teño atribuídas e para a debida aplicación dos créditos orzamentarios para o fin para o cal foron establecidos.
DISPOÑO:
Artigo 1º.-Obxecto.
Esta orde ten por obxecto convocar, en réxime de concorrencia competitiva, e aprobar as bases polas que se rexe a concesión das subvencións para o financiamento de programas para a educación familiar que desenvolverán as entidades locais, a través de persoal técnico especializado que se incorporará ao equipo de servizos sociais comunitarios.
Artigo 2º.-Entidades destinatarias.
Poderán concorrer os concellos que presenten un programa para a educación familiar de forma individual ou as agrupacións de concellos que acorden desenvolver o programa de forma conxunta.
Ningún concello poderá figurar nunha solicitude colectiva e subscribir outra individual. De darse o caso darase validez á solicitude realizada de forma conxunta.
Artigo 3º.-Obxectivos do programa.
1. O obxectivo do programa é a intervención social individualizada de carácter integral en núcleos familiares que se atopan en situación de dificultade social ou risco. Esta intervención recollerá tanto actuacións socioeducativas e asistenciais, como de inserción sociolaboral.
2. Os proxectos deberán ter un carácter integral, de xeito que se estableza unha diagnose individual de cada núcleo familiar obxecto da intervención, así como a planificación de actuacións encamiñadas á superación da situación que presente o núcleo familiar.
3. A intervención familiar terá un carácter continuado co fin de acadar os obxectivos propostos para cada núcleo familiar e dotará as familias das competencias necesarias para que acaden a súa plena autonomía na solución de problemas de cara ao futuro e á súa participación social.
4. Establecéranse mecanismos de coordinación cos recursos e servizos existentes na zona que interveñen nalgún aspecto da vida familiar, co fin de facilitar o carácter integral da intervención social realizada.
5. As actuacións de prevención, formación e sensibilización social abertas á comunidade tratarán de fomentar a participación da cidadanía, a creación de grupos e o desenvolvemento comunitario.
Artigo 4º.-Persoal.
1. O persoal técnico especializado, que contrate a entidade local para desenvolver o programa para a educación familiar, deberá ter preferentemente a titulación en educación social.
Tamén poderán ser contratadas persoas con titulación de psicoloxía, pedagoxía, psicopedagoxía, traballo social, así como diplomadas en maxisterio que con anterioridade ao ano 2004 viñan desenvolvendo o programa.
2. O persoal técnico especializado que contrate de novo a entidade local para o desenvolvemento do programa deberá ser acreditado pola Comisión de Valoración.
3. A categoría profesional do persoal técnico especializado será, como mínimo, do grupo II corresponderá a diplomatura exixida.
4. A contratación de persoal realizaraa directamente a entidade local, excluíndo as formas de xestión indirecta.
Artigo 5º.-Funcións do persoal.
1. Os proxectos recollerán actuacións nas áreas de: funcións, roles e responsabilidades das familias, habilidades e competencias parenterais, educación para a saúde e afectivo-sexual, formación para o emprego, seguimento escolar e prevención do absentismo escolar, vivenda, etc. acordes coa diagnose realizada de cada núcleo familiar. Así mesmo, incluirán un sistema de indicadores que permita a valoración continua e final da intervención social realizada.
2. O persoal técnico especializado que desenvolve o programa realizará, entre outras, as seguintes funcións:
a) Intervención personalizada con familias con diferentes necesidades, especialmente con aquelas que se atopen nunha situación social máis complexa.
b) Intervención grupal para reforzar as competencias e habilidades traballadas nas actuacións individualizadas con diferentes membros das familias.
c) Intervención educativa na comunidade, poñendo especial énfase na colaboración con outros programas comunitarios que primen a inserción social dos membros da familia en contextos de aprendizaxe.
d) Detección temperá de necesidades educativas nas familias, atendendo á especial relación de coordinación coas escolas infantís e os centros educativos da zona.
e) Deseño, posta en marcha e avaliación dos proxectos individualizados de intervención social coas familias e de programas preventivos e comunitarios en colaboración con entidades públicas e/ou de iniciativa social.
f) Incorporación da perspectiva de xénero no traballo realizado coas familias.
g) Emisión de informes sociofamiliares, en que se recollan os datos da intervención profesional levada a cabo coa familia.
h) Coordinación con outros axentes que se relacionen coas familias desde outros ámbitos.
i) Promoción do acceso das familias ás redes e recursos comunitarios.
Artigo 6º.-Contía da subvención.
1. A subvención determinarase sobre a base da puntuación asignada en función dos criterios de baremación establecidos no artigo 10, tendo en conta que a súa contía máxima anual non pode exceder de 18.000 euros por cada concello solicitante que desenvolva o programa ao longo de todo o ano, e pode chegar a subvención ata 36.000 euros no caso de agrupacións de concellos ou cando estes superen os 50.000 habitantes.
2. Os importes máximos anuais reduciranse á metade cando se trate de profesionais a media xornada. Para estes efectos, considérase media xornada aquela que non supere o 50% das horas establecidas para a xornada a tempo completo.
3. As entidades locais deberán participar no financiamento do programa cunha porcentaxe mínima do 25% do custo total do programa.
4. As subvencións concedidas ao abeiro desta orde serán compatibles e complementarias coas convocadas para o financiamento dos gastos de persoal mediante a orde anual pola que se convocan as subvencións destinadas ao cofinanciamento da prestación de servizos sociais polas corporacións locais.
Artigo 7º.-Normas xerais sobre as subvencións.
1. O importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.
2. O exceso obtido sobre o custo da actividade será causa de perda do dereito ao cobramento total ou parcial da subvención ou, de ser o caso, de reintegro do percibido.
3. Unha vez notificada a concesión da subvención, as entidades locais disporán dun prazo de dez días para remitir aos departamentos territoriais da Consellería de Traballo e Benestar certificación acreditativa da retención no seu orzamento do 25%, ou porcentaxe maior, de ser o caso, do custo previsto para o programa.
Artigo 8º.-Presentación das solicitudes: documentación, lugar e prazo.
1. As solicitudes das subvencións presentaranse segundo o modelo oficial que se achega como anexo I a esta orde e deberán xuntarlles os seguintes documentos:
a) Proxecto do programa (anexo II).
b) No caso de solicitude de subvención por parte de agrupacións de concellos, deberán presentar certificación do acordo de colaboración entre os concellos e de delegación no concello que exercerá a representación.
c) Certificación da entidade local da continuidade da/o técnica/o en intervención familiar acreditada/o, coa expresión do tipo de contrato, categoría profesional e duración.
Enténdese por persoal técnico de continuidade aquel acreditado pola Comisión de Valoración en anos anteriores, sempre e cando non houbera unha interrupción no seu contrato de traballo maior a 3 meses, independentemente de que recibisen ou non subvención.
d) No caso de facer nova contratación, certificación da entidade local en que conste a relación das/os candidatas/os presentadas/os e, de ser o caso, a/o candidata/o seleccionada/o. E ademais, os curriculum vitae correspondentes (anexo III).
e) Unha declaración de todas as solicitudes de subvencións efectuadas ou concedidas, para este mesmo fin, das distintas administracións públicas competentes.
f) Relación de postos de traballo da entidade local en que deberán figurar o/s posto/s de técnica/o en intervención familiar ou técnica/o do programa para a educación familiar, ou noutro caso copia compulsada do/s contrato/s de traballo do persoal técnico adscrito ao programa.
g) Certificación da entidade local acreditativa de que nos seus orzamentos existe partida orzamentaria suficiente para esta finalidade, segundo a porcentaxe indicada no proxecto do programa (anexo II), que será como mínimo do 25% do orzamento total previsto no programa.
h) Se é o caso, documento que exprese o compromiso de utilización da lingua galega na realización das actividades para as que se solicita a subvención de conformidade coa Lei 9/2007, do 13 de xuño, de subvencións de Galicia.
i) No seu caso, documentación que acredite a composición multidisciplinar do equipo.
2. Esta documentación poderá presentarse nos rexistros onde están sitos os departamentos territoriais da Consellería de Traballo e Benestar (A Coruña, Lugo, Ourense e Vigo), ou ben en calquera dos rexistros establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
3. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
4. Segundo o artigo 15.1º de Lei 9/2007, do 13 de xuño, de subvencións de Galicia, a Consellería de Traballo e Benestar publicará no Diario Oficial de Galicia as subvencións concedidas con expresión da convocatoria, do programa e crédito orzamentario ao cal se imputen, as entidades beneficiarias, a cantidade concedida, e a finalidade ou as finalidades da subvención.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería de Traballo e Benestar publicará, na súa páxina web oficial, a relación das entidades beneficiarias co importe das subvencións concedidas; polo que a presentación da solicitude leva implícita a autorización para o tratamento necesario dos datos das entidades beneficiarias e a súa publicación na citada páxina web.
Así mesmo, se é o caso, a entidade beneficiaria autoriza a Consellería de Traballo e Benestar a incluír e facer público, nos rexistros públicos de axudas, subvencións, convenios e de sancións regulados no Decreto 132/2006, do 27 de xullo, os datos relevantes referidos á subvención recibida así como ás sancións impostas.
Artigo 9º.-Emenda de defectos.
As respectivas unidades administrativas das xefaturas territoriais da Consellería de Traballo e Benestar responsables da tramitación do procedemento de concesión de subvencións reguladas nesta orde comprobarán que os expedientes reúnen todos os requisitos exixidos. En caso contrario, procederán a reclamarlles por escrito ás entidades interesadas que emenden a falta ou acompañen os documentos preceptivos para poder completar o expediente, co apercibimento de que, se así non o fixesen nun prazo de dez días, se terán por desistidas da súa petición, de acordo co artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución que deberá ditarse nos termos previstos no artigo 42 da dita lei.
Artigo 10º.-Criterios de baremación das solicitudes.
As solicitudes recibidas serán valoradas seguindo os seguintes criterios:
a) Proxectos presentados por agrupacións de concellos: 1 punto.
b) Persoal adscrito ao programa:
Persoal xornada completa con contrato anual: 3 puntos.
Persoal xornada parcial con contrato anual: 2 puntos.
Persoal xornada completa contratado por un período inferior a un ano: 0,25 puntos por mes ou fracción.
Entendendo por contrato de traballo a xornada ou tempo parcial aquel en que o número de horas ao día, á semana, ao mes ou ao ano da prestación de servizos é inferior á xornada de traballo dunha/dun traballadora/or comparable coa xornada de tempo completo, segundo o Estatuto dos traballadores e as modificacións posteriores do Real decreto lei 5/2001, do 2 de marzo, e da Lei 12/2001, do 9 de xullo.
c) Composición multidisciplinar do equipo (varias/os técnicas/os en intervención familiar con diferente titulación académica dentro do exixido no artigo 4.1º desta orde): 1 punto.
d) Achega económica municipal:
Superación do 45% do orzamento total previsto no programa: 4 puntos.
Entre o 36% e o 45% do orzamento total previsto no programa: 3 puntos.
Entre o 25% e o 35% do orzamento total previsto no programa: 2 puntos.
Artigo 11º.-Comisión de Valoración.
1. A composición da Comisión de Valoración será a seguinte:
Presidenta/e: a/o xefa/e de servizo da área de familia e benestar
Vogais:
-Tres traballadoras/es da xefatura territorial designadas/os pola/o xefa/e territorial da Consellería de Traballo e Benestar.
Actuará como secretaria/o unha/un das/os traballadoras/es anteriormente mencionadas/os. En caso de empate dirimirá o voto de calidade da Presidencia.
Artigo 12º.-Resolución.
1. Correspóndelle á/ao xefa/e territorial da Consellería de Traballo e Benestar, por proposta da Comisión de Valoración, a resolución destas subvencións por delegación da conselleira de Traballo e Benestar, de conformidade co establecido no artigo 7.3º da Lei 9/2007, do 13 de xuño, de subvencións de Galicia. A antedita resolución terá lugar no prazo de seis meses, contados a partir do día seguinte ao de publicación desta orde no Diario Oficial de Galicia e seralle notificada á entidade local pola/o xefa/e territorial da Consellería de Traballo e Benestar. Transcorrido o dito prazo sen recaer resolución expresa, as solicitudes teranse por desestimadas.
2. Toda alteración das condicións tidas en conta para a concesión da subvención e, en todo caso, a obtención concorrente doutras achegas fóra dos casos permitidos nas normas reguladoras, poderá dar lugar á modificación da resolución de concesión, nos termos establecidos na normativa reguladora da subvención (artigo 17.4º da Lei 9/2007, do 13 de xuño, de subvencións de Galicia).
3. As resolucións ditadas neste procedemento esgotan a vía administrativa e contra elas pode interpoñerse recurso contencioso-administrativo ante o órgano da xurisdición contencioso-administrativa competente, no prazo de dous meses a partir do día seguinte ao da notificación da dita resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Non obstante, notificada a resolución definitiva polo órgano competente, as entidades locais beneficiarias disporán dun prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada.
Artigo 13º.-Xustificación e pagamento.
1. No momento da xustificación da subvención, que será necesariamente antes do 1 de decembro de 2009, e en calquera caso antes do derradeiro pagamento, a entidade beneficiaria presentará unha declaración complementaria do conxunto das subvencións solicitadas, tanto das aprobadas ou concedidas como as pendentes de resolución, para un mesmo proxecto, das distintas administracións públicas ou calquera dos seus organismos, entes ou sociedades.
2. Unha vez ditada a resolución pola que se concede a subvención, procederase á xustificación e ao pagamento na forma que se indica a seguir:
2.1. As subvencións poderanse facer efectivas da seguinte forma: para aqueles que non superen o importe de 18.000 euros poderá anticiparse ata un 80% da contía outorgada, librándose o 20% restante unha vez presentada pola entidade local certificación expedida polo órgano competente, en que conste a cantidade exacta do gasto realizado na finalidade obxecto da subvención.
2.2. Cando o importe da subvención concedida supere os 18.000 euros poderá anticiparse, ademais, un 10% adicional sobre o importe que excede os 18.000 euros e sen que se supere a anualidade prevista en cada exercicio orzamentario.
3. As actuacións que se subvencionan deberán efectuarse entre o 1 de xaneiro e o 31 de decembro de 2009 e, consecuentemente, os xustificantes de pagamento que soporten as ditas actuacións poderán referirse a custos cuxa xeración corresponda ao dito período. No entanto, e motivado polos prazos impostos polo peche do exercicio orzamentario, a documentación correspondente aos gastos previstos para o mes de decembro pode ser requirida con anterioridade ao seu pagamento efectivo, na forma que oportunamente se comunique, coa finalidade de ser realizada pola comunidade autónoma o correspondente recoñecemento da obriga.
4. As entidades locais deberán emitir, no prazo de 20 días contados a partir da recepción da cantidade correspondente, certificación acreditativa de que foi rexistrado na súa contabilidade o ingreso da subvención, figurando o destino final para o cal foi concedida.
5. Aquelas entidades locais que obtiveron subvención para o desenvolvemento do programa para a educación familiar, ao abeiro da Orde do 11 de xuño de 2008, da Vicepresidencia da Igualdade e do Benestar, deberán ter xustificado a totalidade da subvención concedida para o ano 2008, para poder percibir o anticipo a que se refiren os puntos 2.2.1 e 2.2 deste artigo.
6. A entidade local deberá presentar antes do 31 de xaneiro do exercicio seguinte, perante a xefatura territorial, a memoria xustificativa da execución do programa de acordo co modelo que figura no anexo IV desta orde. O cumprimento deste trámite considérase requisito previo para a concesión das subvencións nos exercicios seguintes.
Artigo 14º.-Obrigas das entidades locais.
As entidades locais beneficiarias destas subvencións obríganse a observar o disposto no artigo 11 da Lei 9/2007, do 13 de xuño, de subvencións de Galicia, agás o recollido na súa letra e) de conformidade co artigo 48.1º f) da Lei 16/2008, do 23 de decembro, de orzamentos da comunidade autónoma para o ano 2009, no seu parágrafo un sinala que quedan exentos/as de achegar os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma ou ser debedor por resolución de procedencia de reintegro as/os beneficiarias/os das subvencións seguintes... Na liña f) refírese ás libradas a favor das corporacións locais e dos seus organismos autónomos e ademais especificamente a:
a) Garantir o principio de transparencia na selección das/dos candidatas/os, dándolle a suficiente publicidade á convocatoria da dita selección.
b) Poñer á disposición das/dos técnicas/os en intervención familiar un espazo físico adecuado así como os medios materiais e tecnolóxicos necesarios para desenvolver con eficacia o seu labor.
c) Integrar o persoal responsable do programa nos servizos sociais comunitarios da entidade local.
d) Coordinarse cos servizos técnicos da Consellería de Traballo e Benestar e co persoal técnico responsable do programa Tecendo redes sito nas oficinas de Igualdade e Benestar do Consorcio Galego de Servizos de Igualdade e Benestar.
e) Facilitar a inspección e o control dos órganos competentes da Consellería de Traballo e Benestar respecto dos programas de intervención familiar.
f) Remitir os informes e demais documentación que reclamen os órganos competentes da Consellería de Traballo e Benestar.
g) Facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das subvencións.
Artigo 15º.-Reintegro da subvención.
No caso de incumprimento das obrigas establecidas no artigo 11 da Lei 9/2007, do 13 de xuño, de subvencións de Galicia e, en todo caso, nos supostos establecidos no artigo 33 da devandita lei, e no artigo anterior desta orde, o concello comprométese a reintegrar as cantidades percibidas, se as houbese, xunto cos xuros de demora correspondentes, segundo o procedemento establecido no artigo 38 da mesma lei.
Disposicións adicionais
Primeira.-A concesión das subvencións reguladas nesta orde terá como límite global o crédito asignado na Lei 16/2008, do 23 de decembro, de orzamentos xerais da Comunidade Autónoma de Galicia para este fin. En todo caso as actuacións que se subvencionan deberán realizarse dentro do exercicio económico de 2009.
Segunda.-As entidades locais beneficiarias destas subvencións quedan suxeitas ao réxime de infraccións e sancións previsto para esta materia no título IV da Lei 9/2007, do 13 de xuño, de subvencións de Galicia.
Terceira.-Ao abeiro do establecido no artigo 7.3º da Lei 9/2007, do 13 de xuño, de subvencións de Galicia, e no artigo 73 a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, apróbase a delegación de competencias da conselleira de Traballo e Benestar nas/os xefas/es territoriais da Consellería de Traballo e Benestar, no ámbito das súas respectivas competencias, para resolver a concesión, denegación, modificación ou outras incidencias das subvencións previstas nesta orde, así como para autorizar e dispoñer o gastos, o recoñecemento de obrigaciónss e a proposta de pagamento.
Disposicións derradeiras
Primeira.-Autorízase a secretaria xeral de Familia e Benestar para ditar as resolucións necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de setenbro de 2009.
Beatriz Mato Otero
Conselleira de Traballo e Benestar
Ver referencia pdf "18200D005P022.PDF"